নিজস্ব প্রতিবেদন: দুর্গা পুজোর প্রতিমা নিরঞ্জনের নির্ঘণ্ট নিয়ে এবার সর্বোচ্চ ন্যায়ালয়ের দ্বারস্থ হচ্ছে তৃণমূল সরকার। ১২ ঘণ্টাও কাটল না, বিসর্জন নিয়ে জনস্বার্থ মামলায় বৃহস্পতিবার কলকাতা হাইকোর্ট যে রায় দিয়েছে, তাকে চ্যালেঞ্জ জানিয়ে শুক্রবারই সুপ্রিম কোর্টে যাওয়ার সিদ্ধান্ত নিল তাঁরা। সংশ্লিষ্ট মহলের খবর, বিসর্জন নিয়ে আদালত পর্যন্ত মামলা গড়ানোয় ক্ষুব্ধ মুখ্যমন্ত্রী মমতা বন্দ্যোপাধ্যায়। এমনকি পুজো উদ্বোধনে গিয়ে এই নিয়ে ক্ষোভও উগরে দিয়েছেন স্বয়ং রাজ্যের প্রশাসনিক প্রধান। তাই এবার হাইকোর্টের চরম ভর্ৎসনার পর  শীর্ষ আদালতেই কড়া নাড়ার সিদ্ধান্ত নিল রাজ্য সরকার, মত রাজনৈতিক বিশেষজ্ঞদের একাংশের।  তবে এখানেও তৈরি হয়েছে মহাসঙ্কট। আগামী কাল রাজ্য সরকার সুপ্রিম কোর্টে আবেদন করলেও, সর্বোচ্চ ন্যায়ালয় কবে এই সমস্যার নিষ্পত্তি করে সমাধান সূত্রের সন্ধান দিতে পারবে, তা নিয়েই তৈরি হয়েছে সংশয়। কারণ, শুক্রবার কোর্ট বসার পরই তা পরবর্তী এক সপ্তাহের জন্য ছুটি হয়ে যাবে। বসবে না কোনও ভ্যাকেশন বেঞ্চও। তাহলে রাজ্য সরকার যদি হাইকোর্টের রায়কে চ্যালেঞ্জ করে কালই শীর্ষ আদালতে মামলা করে, কীভাবে হবে শুনানি? এই প্রশ্নই চিন্তায় ফেলেছে সরকার পক্ষকে। তবে আইন বিশেষজ্ঞদের একাংশের মত, এমন ইস্যুতে অনেক সময়ই স্পেশ্যাল কোর্ট বসানোর বন্দোবস্ত করে সুপ্রিম কোর্ট। এক্ষেত্রেও কি রাজ্যের ডাকে সাড়া দেবে সর্বোচ্চ আদালত? এই প্রশ্নের উত্তর লুকিয়ে ভবিষ্যতের গর্ভেই।